
கர்த்தர் இந்தப் பூமியையும்,       இந்தப் பூமியிலுள்ள ஜீவஜந்துக்களையும்  அழிக்கப்போவதாக சொன்னார். அதன் பிரகாரம் கர்த்தர் ஜலப்பிரளயத்தினால்  அவற்றை அழிக்கிறார். நோவாவுக்கு  கர்த்தருடைய கண்களில் கிருபை கிடைத்ததினால், அவர் இரட்சிக்கப்படுகிறார்.   

கர்த்தர் நோவாவையும் அவருடைய வீட்டாரையும் பேழைக்குள் பிரவேசிக்குமாறு சொல்லுகிறார்  (ஆதி 7:1) நோவா தனக்கு  கர்த்தர் கட்டளையிட்டபடியெல்லாம் செய்கிறார் (ஆதி 7:5). நோவாவும், அவருடைய குடும்பத்தாரும், ஜீவஜந்துக்களும்  பேழைக்குள் பிரவேசிக்கிறார்கள் (ஆதி 7:13#16).

பூமியின்மேல்  ஜலப்பிரளயம் உண்டாயிற்று (ஆதி 7:10).  ஜலப்பிரளயம் உண்டான விதம் (ஆதி 7:11,12). ஜலப்பிரளயத்தினால்   நரஜீவன்களும், பூமியின்மேல் சஞ்சரிக்கிறவைகள் யாவும் மாண்டன (ஆதி 7:17#20). ஜலம்  பூமியின்மேல்  நூற்றைம்பதுநாள்  பிரவாகித்துக்கொண்டிருக்கிறது (ஆதி 7:24).



பேழைக்குள் பிரவேசியுங்கள் 

ஆதி 7:1#4



ஆதி 7:1. கர்த்தர் நோவாவை நோக்கி: நீயும் உன் வீட்டார் அனைவரும் பேழைக்குள் பிரவேசியுங்கள்; இந்தச் சந்ததியில் உன்னை எனக்கு முன்பாக நீதிமானாகக் கண்டேன். 

ஆதி 7:2. பூமியின்மீதெங்கும் வித்தை உயிரோடே காக்கும்பொருட்டு, நீ சுத்தமான சகல மிருகங்களிலும், ஆணும் பெண்ணுமாக எவ்வேழு ஜோடும், சுத்தமல்லாத மிருகங்களில் ஆணும் பெண்ணுமாக ஒவ்வொரு ஜோடும். 

ஆதி 7:3. ஆகாயத்துப் பறவைகளிலும், சேவலும் பேடுமாக எவ்வேழு ஜோடும் உன்னிடத்தில் சேர்த்துக்கொள். 

ஆதி 7:4. இன்னும் ஏழுநாள் சென்றபின்பு, நாற்பதுநாள் இரவும் பகலும் பூமியின்மேல் மழையை வருஷிக்கப்பண்ணி, நான் உண்டாக்கின ஜீவஜந்துக்கள் அனைத்தையும் பூமியின்மேல் இராதபடிக்கு நிக்கிரகம் பண்ணுவேன் என்றார். 

கர்த்தர் நோவாவையும், அவருடைய வீட்டாரையும் பேழைக்குள் பிரவேசிக்குமாறு  அன்போடு அழைக்கிறார்.  தகப்பன் தன்னுடைய பிள்ளைகளை  வீட்டிற்குள் அன்போடு அழைப்பதுபோல,  கர்த்தர் அவர்களை அன்போடு அழைக்கிறார்.  

வீட்டிற்கு வெளியே இடியும்,  மின்னலும், புயல்காற்றும் இருக்கும்போது,  தகப்பன் தன் பிள்ளைகளை  வீட்டிற்குள்ளே வருமாறு அழைப்பார். வீட்டிற்கு வெளியே ஆபத்து இருக்கிறது.  வீட்டிற்குள்ளே பாதுகாப்பு இருக்கிறது. பேழைக்கு வெளியே  ஜலப்பிரளயம் இருக்கிறது. பேழைக்குள்ளே  பாதுகாப்பு இருக்கிறது.  

கர்த்தர் நோவாவையும் அவருடைய வீட்டாரையும்  அழைக்கும் வார்த்தையிலேயே  அவருடைய அன்பு வெளிப்படுகிறது.  கர்த்தர் அவர்களைப் பார்த்து, ""பேழைக்குள் போங்கள்'' என்று சொல்லாமல்,  ""பேழைக்குள்  வாருங்கள்'' என்று பொருள்படும் படியாக, ""பேழைக்குள் பிரவேசியுங்கள்'' என்று அழைக்கிறார்.

நோவாவும் அவருடைய வீட்டாரும்  பேழைக்குள் பிரவேசிக்கும்போது  கர்த்தரும் அவர்களுடனேகூட அங்கே பிரவேசிப்பார். கர்த்தர் அவர்களை பேழைக்குள் பிரவேசிப்பதற்கு வழிநடத்துகிறார்.  கர்த்தர் பேழைக்குள்ளே அவர்களோடு கூடப்போகிறார். ஜலப்பிரளயத்தின் ஆபத்து முடிந்த பின்பு, கர்த்தர் அவர்களை  பேழைக்கு வெளியே  பாதுகாப்பாக அழைத்து வருவார்.

நோவா கர்த்தர் தனக்கு கட்டளையிட்டபடியெல்லாம் செய்திருக்கிறார். நோவாவின் பேழை  பார்ப்பதற்கு  ஒரு சிறைச்சாலையைப்போல இருக்கிறது. ஆனால்   அது அவருக்கும், அவருடைய குடும்பத்தாருக்கும், அவர்களோடு கூடயிருக்கிற  ஜீவஜந்துக்களுக்கும் சிறைச்சாலையல்ல.  அது ஒரு அடைக்கலப்பட்டணம்.  அவர்களுக்கு  நோவாவின் பேழை  ஒரு மாளிகையைப்போல இருக்கிறது. 

கர்த்தர் நோவாவை நோக்கி, ""நீயும் உன் வீட்டார் அனைவரும்  பேழைக்குள் பிரவேசியுங்கள்'' என்று அன்போடு அழைக்கிறார். இந்த அழைப்பு கிறிஸ்துவானவர் பாவிகளை அன்போடு அழைப்பதுபோல இருக்கிறது. நம்முடைய கர்த்தராகிய இயேசுகிறிஸ்து பாவிகள் எல்லோரையும் பார்த்து, ""வருத்தப்பட்டு  பாரம் சுமக்கிறவர்களே  நீங்கள் எல்லோரும் என்னிடத்தில் வாருங்கள்,  நான் உங்களுக்கு இளைப்பாறுதல் தருவேன்'' என்று அன்போடு அழைக்கிறார்.

கர்த்தராகிய இயேசுகிறிஸ்து  ஏற்கெனவே ஆயத்தம்பண்ணப்பட்ட பேழையைப்போல் இருக்கிறார்.  நமக்கு மரணமும் நியாயத்தீர்ப்பும் வரும்போது,  நம்முடைய கர்த்தராகிய இயேசுகிறிஸ்துவில் மாத்திரமே நமக்கு பாதுகாப்பு உள்ளது. அவரே நமக்கு அடைக்கலமானவர். 

கர்த்தர் நோவாவை  பேழைக்குள் பிரவேசிக்குமாறு அழைப்பதற்கு  ஒரு காரணமுள்ளது.   கர்த்தர் நோவாவை இந்த சந்ததியில்  தமக்கு முன்பாக  நீதிமானாகக் காண்கிறார். மனுஷர் முன்பு  நீதிமானாயிருக்கிறவர்கள்  தேவனுடைய பார்வையிலும் நீதிமானாயிருப்பார்கள்.  மனுஷனால்   தேவனை வஞ்சிக்க     முடியாது.  மனுஷன் முகத்தைப் பார்க்கிறான்.  கர்த்தரோ  மனுஷனுடைய இருயத்தை ஆராய்ந்து அறிகிறார். மனுஷனால் கர்த்தருக்கு முன்பாக மாய்மாலம்பண்ணி அவரை ஏமாற்ற முடியாது.  

கர்த்தர் நோவாவின் நீதியையும்  அவருடைய உத்தம குணத்தையும் காண்கிறார்.  நோவா தமக்கு முன்பாக  நீதிமானாயிருப்பதைப் பார்த்து கர்த்தர் சந்தோஷப்படுகிறார்.  ""இந்தச் சந்ததியில் உன்னை  எனக்கு முன்பாக நீதிமானாகக் கண்டேன்'' என்று கர்த்தர் நோவாவிடம்  சந்தோஷமாய்ச் சொல்லுகிறார். கர்த்தர் தம்முடையவர்களை அறிந்திருக்கிறார். 

கர்த்தர் நோவாவின் நீதிக்கும் உத்தமகுணத்திற்கும்  சாட்சியாயிருக்கிறார்.  நோவாவின் நீதிக்கு சாட்சியாயிருக்கிற கர்த்தர்,   தம்முடைய பிள்ளைகள் எல்லோருடைய நீதிக்கும் சாட்சியாயிருப்பார்.  நியாயத்தீர்ப்பு நாளிலே, நம்முடைய கர்த்தராகிய இயேசுகிறிஸ்து,  நமக்காக பரிந்து பேசுவார். நம்முடைய நீதிக்கும் உத்தமகுணத்திற்கும் சாட்சி சொல்லுவார்.

 ஜனங்கள் துன்மார்க்கராயிருக்கும்போது, காலங்கள்  அக்கிரமம் நிரம்பியதாயிருக்கும்போது, இடங்களும் பாவம் நிரம்பியதாயிருக்கும்போது  அவற்றிற்கு மத்தியில்  நீதிமான்களாயிருக்கிறவர்களைப் பார்த்து கர்த்தர் சந்தோஷப்படுகிறார். கர்த்தர் நீதிமான்கள்மீது பிரியமாயிருக்கிறார்.  

பூமி முழுவதிலும் அக்கிரமம் நிரம்பியிருக்கும்போது  அவர்கள் மத்தியிலே  ஒருவன்  கர்த்தருக்கு  பரிசுத்தமாய் ஜீவித்தால்கூட, கர்த்தர் அவன்மீதும் பிரிமாயிருப்பார்.  பொதுவான அழிவு வரும்போது  கர்த்தர் தம்முடைய பரிசுத்தவானைப் பாதுகாப்பார்.

கர்த்தர் நோவாவையும், அவருடைய வீட்டாரையும் ஜலப்பிரளயத்திலிருந்து  பாதுகாக்கவேண்டுமென்று சித்தமுள்ளவராயிருக்கிறார்.  அவர்களோடுகூட  ஜீவஜந்துக்களையும் உயிரோடு பாதுகாக்கவேண்டும் என்பது  கர்த்தருடைய சித்தமாயிருக்கிறது.  

மனுஷருக்கு எச்சரிப்பின் வார்த்தைகளை சொல்லுவதுபோல, மிருகங்களுக்கு எச்சரிப்பின் வார்த்தைகளை சொல்ல முடியாது.  மிருகங்களை எச்சரித்தாலும் அவை செவிகொடுக்காது.  ஆகையினால் ஜீவஜந்துக்களை பேழைக்குள்  அழைத்து வரும் பொறுப்பை கர்த்தர்  நோவாவிடம் ஒப்புக்கொடுக்கிறார்.  ஜீவஜந்துக்கள்  நோவாவின் ஆளுகையிலிருக்கிறது.  ஆகையினால் அவை நோவாவின் பாதுகாப்பிலிருக்க வேண்டும் என்பது தேவனுடைய  சித்தமாயிற்று. 

கர்த்தர் நோவாவை நோக்கி, ""பூமியின்மீதெங்கும் வித்தை உயிரோடே காக்கும்பொருட்டு, நீ சுத்தமான சகல மிருகங்களிலும், ஆணும் பெண்ணுமாக எவ்வேழு ஜோடும், சுத்தமல்லாத மிருகங்களில் ஆணும் பெண்ணுமாக ஒவ்வொரு ஜோடும். ஆகாயத்துப் பறவைகளிலும், சேவலும் பேடுமாக எவ்வேழு ஜோடும் உன்னிடத்தில் சேர்த்துக்கொள்'' (ஆதி 7:2,3) என்று சொல்லுகிறார்.  

சுத்தமான மிருகங்கள் தேவனுக்குப் பலியிட பயன்படும். சுத்தமில்லாத மிருகங்கள் இனவிருத்திக்காகப் பயன்படும். (ஆதி 6:19; ஆதி 7:2). லேவி 11, உபா 14 ஆகிய அதிகாரங்களில் பலி மிருகங்களைப் பற்றிய  மோசேயின் பிரமாணத்தில் சுத்தமான மிருகங்களைப் பற்றியும், சுத்தமல்லாத மிருகங்களைப் பற்றியும் கூறப்பட்டிருக்கிறது. பலியைப் பற்றிய கருத்து இந்தக் காலத்திலேயே வெளிப்படுத்தப்பட்டிருக்கிறது.

பூமியின்மீது வெள்ளம் சீக்கிரத்தில் வரப்போகிறது. ""இன்னும் ஏழுநாள் சென்றபின்பு, நாற்பதுநாள் இரவும் பகலும் பூமியின்மேல் மழையை வருஷிக்கப்பண்ணி, நான் உண்டாக்கின ஜீவஜந்துக்கள் அனைத்தையும் பூமியின்மேல் இராதபடிக்கு நிக்கிரகம் பண்ணுவேன்'' (ஆதி 7:4) என்று கர்த்தர் சொல்லுகிறார். 

கர்த்தர்  நிக்கிரகம்பண்ணும் கிரியையை செய்வதற்கு இன்னும் ஏழுநாட்கள் இருக்கிறது. கர்த்தர் நோவாவின் காலத்திலுள்ள ஜனங்களுக்கு ஏழுநாள்  அவகாசம் கொடுக்கிறார். இது கிருபையின் காலம். ஜனங்கள்  இந்த நாட்களை பிரயோஜனப்படுத்தி,  தங்கள் பாவங்களுக்கு மனந்திரும்பவேண்டும்.  ஆனால்  கர்த்தர் கிருபையாய்க் கொடுத்த ஏழுநாட்களினால்,  ஜனங்களுக்கு ஒரு பிரயோஜனமும் உண்டாகவில்லை.  ஜனங்கள் கர்த்தருடைய பொறுமையை அசட்டைபண்ணுகிறார்கள். அவருடைய பொறுமை வீணாய்ப்போயிற்று. 

ஏழுநாள் சென்றது. அதன் பின்பு, கர்த்தர் ஏற்கெனவே சொன்ன பிரகாரம்,   இந்தப் பூமியின்மேல்  நாற்பதுநாள்  இரவும் பகலும் மழை பெய்கிறது.  மழை பெய்யும் வரையிலும்  ஜனங்கள்  கர்த்தருடைய வார்த்தையை அசட்டைபண்ணுகிறார்கள். அவர்கள் தங்களுக்கு ஆபத்து வராது     என்று அதுவரையிலும் இருமாப்பாய் நினைக்கிறார்கள். மழை வருவதற்கு  வாய்ப்பே இல்லை என்று தீர்மானமாய்ச் சொல்லுகிறார்கள். 

ஆனால்  கர்த்தர் சொன்ன பிரகாரம்,  ஏழுநாள் சென்றபின்பு,  பூமியின்மேல் மழை பெய்கிறது.  அந்த மழை நாற்பது நாள்  இரவும் பகலும் பூமியின்மேல் பெய்கிறது.

நோவா கர்த்தருடைய எச்சரிப்பின் வார்த்தைகளை  ஜனங்களுக்கு சொன்னார்.  மழை பெய்வதற்கு இன்னும் ஏழுநாள் ஆகும் என்று சொன்னதினால்,  ஜனங்கள்  தங்கள் பாவங்களுக்கு உடனே  மனந்திரும்பாமல்,  மனந்திரும்புவதை தள்ளிப்போடுகிறார்கள்.  அப்போது மழை பெய்வதற்கான அறிகுறி எதுவுமில்லை. அதற்கான அடையாளம் வானத்தில் காணப்படவில்லை.  ஆகையினால் ஜனங்கள் நிர்விசாரமாய் ஜீவிக்கிறார்கள். 

ஆபத்து அருகாமையிலிருக்கிறது என்று நோவா ஜனங்களை எச்சரிக்கிறார்.  ஆனால் ஜனங்களோ  எச்சரிப்பின் வார்த்தைக்கு செவிகொடுக்கமறுக்கிறார்கள். அவர்கள்  துணிகரமாக  தொடர்ந்து பாவம் செய்கிறார்கள். 

நோவா கீழ்ப்படிகிறார்  

ஆதி 7:5#10



ஆதி 7:5. நோவா தனக்குக் கர்த்தர் கட்டளையிட்டபடியெல்லாம் செய்தான். 

ஆதி 7:6. ஜலப்பிரளயம் பூமியின்மேல் உண்டானபோது, நோவா அறுநூறு வயதாயிருந்தான். 

ஆதி 7:7. ஜலப்பிரளயத்துக்குத் தப்பும்படி நோவாவும் அவனுடனேகூட அவன் குமாரரும், அவன் மனைவியும், அவன் குமாரரின் மனைவிகளும் பேழைக்குள் பிரவேசித்தார்கள். 

ஆதி 7:8. தேவன் நோவாவுக்குக் கட்டளையிட்டபடியே, சுத்தமான மிருகங்களிலும், சுத்தமல்லாத மிருகங்களிலும், பூமியின் மேல் ஊரும் பிராணிகள் எல்லாவற்றிலும், 

ஆதி 7:9. ஆணும் பெண்ணும் ஜோடுஜோடாக நோவாவிடத்தில் பேழைக்குட்பட்டன. 

ஆதி 7:10. ஏழுநாள் சென்றபின்பு பூமியின்மேல் ஜலப்பிரளயம் உண்டாயிற்று. 

நோவா தனக்கு கர்த்தர் கட்டளையிட்டபடியெல்லாம் செய்கிறார். இன்னும் ஏழுநாள் சென்றபின்பு,  நாற்பதுநாள் இரவும் பகலும் பூமியின்மேல் மழை பெய்யும் என்று கர்த்தர் சொன்னார்.  மேலும் கர்த்தர் நோவாவை நோக்கி, ""நீயும் உன் வீட்டார் அனைவரும் பேழைக்குள் பிரவேசியுங்கள்'' என்றும் சொன்னார்.  நோவா  தனக்கு கர்த்தர்  கட்டளையிட்டபடியெல்லாம் செய்கிறார்.  

நோவா பேழைக்குள் பிரவேசிக்கும்போது மழை பெய்வதற்கான அறிகுறி எதுவும் வானத்தில் காணப்படவில்லை.  மழை பெய்யும் என்பதற்கு  பிரத்தியட்சமான அடையாளம் எதுவும் தெரியவில்லை. ஆனாலும் நோவா  கர்த்தருடைய  வார்த்தையை விசுவாசித்து, பேழைக்குள் பிரவேசிக்கிறார். 

கர்த்தர் நோவாவுக்கு எச்சரிப்பின் வார்த்தைகளை சொல்லியிருக்கிறார்.  கர்த்தர் சொன்ன  எச்சரிப்பான காரியங்கள் உடனே நடைபெறாவிட்டாலும்,  அது  கர்த்தருக்கு சித்தமான வேளையிலே நடைபெறும்  என்று  விசுவாசித்து,  நோவாவும் அவருடைய   வீட்டாரும் பேழைக்குள் பிரவேசிக்கிறார்கள்.  நோவா ஒவ்வொரு காரியத்தையும்  தரிசித்து செய்யாமல், விசுவாசித்து செய்கிறார். 

ஜலப்பிரளயம் பூமியின்மேல் உண்டானபோது, நோவா அறுநூறு வயதாயிருக்கிறார்.  ஜலப்பிரளயத்துக்குத் தப்பும்படி நோவாவும் அவருடனேகூட அவர் குமாரரும், அவர் மனைவியும், அவர் குமாரரின் மனைவிகளும் பேழைக்குள் பிரவேசிக்கிறார்கள் (ஆதி 7:6,7).  நோவாவோடுகூட  பேழைக்குள் பிரவேசித்தவர்கள் அவருடைய  சொந்த வீட்டார் மாத்திரமல்ல,  அவர்கள் இனிமேல் வரப்போகிற  மனுக்குலத்திற்கு பிரதிநிதிகளாயிருக்கிறார்கள்.  இனிமேல் வரப்போகிற காலத்தில், இவர்கள்  மூலமாக, மனுஷர் பூமியிலே பலுகிப் பெருகுவார்கள்.  

தேவன் நோவாவுக்குக் கட்டளையிட்டபடியே, சுத்தமான மிருகங்களிலும், சுத்தமல்லாத மிருகங்களிலும், பூமியின் மேல் ஊரும் பிராணிகள் எல்லாவற்றிலும், ஆணும் பெண்ணும் ஜோடுஜோடாக நோவாவிடத்தில் பேழைக்குட்படுகிறது.  ஏழுநாள் சென்றபின்பு பூமியின்மேல் ஜலப்பிரளயம் உண்டாயிற்று (ஆதி 7:8#10). 

பெருமழை பெய்கிறது 

ஆதி 7:11,12



ஆதி 7:11. நோவாவுக்கு அறுநூறாம் வயதாகும் வருஷம் இரண்டாம் மாதம் பதினேழாம் தேதியாகிய அந்நாளிலே, மகா ஆழத்தின் ஊற்றுக்கண்களெல்லாம் பிளந்தன; வானத்தின் மதகுகளும் திறவுண்டன.

ஆதி 7:12. நாற்பதுநாள் இரவும் பகலும் பூமியின்மேல் பெருமழை பெய்தது. 

இன்னும் ஏழுநாள் சென்றபின்பு பூமியின்மேல் மழை பெய்யும் என்று        கர்த்தர் சொன்னார்.  கர்த்தர் சொன்ன பிரகாரமாக பூமியின்மேல் பெருமழை பெய்கிறது. மழை பெய்ய ஆரம்பித்த        நாள் இந்த வசனத்தில் விரிவாக சொல்லப்பட்டிருக்கிறது. 

நோவாவுக்கு அறுநூறாம் வயதாகும் வருஷம் இரண்டாம் மாதம் பதினேழாம் தேதியாகிய அந்நாளிலே, மகா ஆழத்தின் ஊற்றுக்கண்களெல்லாம் பிளக்கிறது; வானத்தின் மதகுகளும் திறவுண்கிறது    (ஆதி 7:11).

பூர்வகாலத்தின் வருஷங்கள் இராட்சதரின்  ஆளுகைகளை ஆதாரமாக வைத்து கணக்கிடப்படவில்லை.  அவை  முற்பிதாக்களின்  காலங்களை வைத்து கணக்கிடப்படுகிறது.  பூமியின் ராஜாக்களைவிட, பரிசுத்தவான்களே கர்த்தருக்கு விசேஷமானவர்கள்.  பூமியின்மேல் மழை பெய்யும்போது  நோவாவுக்கு  அறுநூறு  வயதாயிற்று.   சாதாரணமாக  மனுஷர் வாழும்  வயதைவிட,  நோவாவின் வயது மிகவும் அதிகம். 

நாம் இந்தப் பூமியில் அதிகமான வருஷங்கள் ஜீவிக்கும்போது, இந்தப் பூமியின்மீது வரும்  துன்பங்களையும், பாடுகளையும், வேதனைகளையும் நாம் அதிகமாய்ப் பார்ப்போம். கர்த்தர் சில சமயங்களில்  தம்முடைய பரிசுத்தவான்களுக்கு  அதிகமான சோதனைகளைக்  கொடுக்கிறார். அவர்களுடைய  பொறுமையை சோதிப்பதற்காக  கர்த்தர் அவர்களை  உபத்திரவத்தின் பாதையிலே நடத்துகிறார். 

ஆதித்திருச்சபையின் தலைவர்கள் சாகும் வரையிலும் பாடுகளையும், வேதனைகளையும், உபத்திரவங்களையும் அனுபவித்தார்கள். அவர்களுக்கு மரணம் வந்தபோதுதான்,  அவர்களுக்கு உபத்திரவங்களிலிருந்து விடுதலை உண்டாயிற்று. கர்த்தருடைய பரிசுத்தவான்கள் இந்தப் பூமியில் ஜீவிக்கும் காலமெல்லாம் உபத்திரவங்களை அனுபவித்தாலும்,  அவர்கள் பரலோகத்திலே  கர்த்தரோடு கூடயிருந்து உன்னதமான ஆசீர்வாதங்களை அனுபவிப்பார்கள். 

நோவாவும்  அவருடனேகூட  அவருடைய வீட்டாரும்  பேழைக்குள் பிரவேசிக்கிறார்கள்.  அந்த நாளில்தானே,  நாற்பது நாள் இரவும் பகலும்  பூமியின்மேல் பெருமழை பெய்கிறது.  மனுஷர் துன்மார்க்கமாய் ஜீவிக்கிறார்கள். அவர்கள்மீது தேவனுடைய நியாயத்தீர்ப்பு வருகிறது.  கர்த்தர்மீது பக்தியில்லாதவர்களும், கர்த்தரை நம்பாதவர்களும்  பெருவெள்ளத்திலே அழிந்துபோகிறார்கள்.

அந்நாளிலே மகாஆழத்தின் ஊற்றுக்கண்களெல்லாம் பிளக்கிறது. ஆதியிலே தேவன்  வானத்தையும் பூமியையும் சிருஷ்டித்தபோது, வானத்தின் கீழே இருக்கிற ஜலம்  ஓரிடத்தில் சேரவும்,  வெட்டாந்தரை காணப்படவும் கடவது  என்று சொன்னார்.  அது அப்படியே ஆயிற்று (ஆதி 1:9).  இப்போது மறுபடியுமாக ஜலம் பூமியை  நிரப்புகிறது. 

வானத்தின் மதகுகளும்  திறவுண்கிறது. ஆகாயவிரிவிலே இருக்கிற ஜலமெல்லாம் பூமியின்மீது இறங்கி  வருகிறது.  பொதுவாக  மழை பெய்யும்போது,  மழை துளிகளாக பெய்யும். ஆனால் நோவாவின் காலத்திலோ  வானத்தின் மதகுகள் திறவுண்கிறது. வானத்திலிருந்து பெருவெள்ளம் பூமியின்மேல் பாய்ந்து வருகிறது.  இந்தப் பூமியின் சரித்திரத்தில் இதுபோன்ற பெருமழை இதுவரையிலும் பெய்ததில்லை.

நாற்பது நாள் இரவும் பகலும்  பூமியின்மேல்  பெருமழை பெய்கிறது.  இந்தப் பூமியானது தண்ணீரிலே மூழ்குகிறது.  பூமியிலுள்ள ஜீவஜந்துக்களெல்லாம் உயிர்ப்பிழைப்பதற்கு வாய்ப்பில்லை. கர்த்தரோ துன்மார்க்கரை தண்டிக்கவேண்டும் என்பதற்காக, தாம் உண்டாக்கின ஜீவஜந்துக்கள் அனைத்தையும் பூமியின்  மேலிராதபடிக்கு நிக்கிரகம்பண்ணுகிறார்.

கர்த்தர் சில சமயங்களில், நமக்கு ஆசீர்வாதமாயிருப்பதை,  சாபமாக மாற்றுகிறார். ""அவர்களுடைய பந்தி அவர்களுக்குக் கண்ணியும், அவர்களுடைய செல்வம் அவர்களுக்கு வலையுமாயிருக்கக்கடவது'' (சங் 69:22). 

தண்ணீர் எல்லோருக்கும் தேவை. தண்ணீரைப்போல  பிரயோஜனமான பொருள் வேறொன்றுமில்லை. நமக்கு மகாஆழத்தின் ஊற்றுக்கண்கள் திறப்பதினாலும்,  வானத்தின்  மதகுகள் திறப்பதினாலும்  தண்ணீர் கிடைக்கிறது.  ஆனாலும்  அளவுக்கு அதிகமாக தண்ணீர்    வரும்போது,  அந்தத் தண்ணீர் நமக்கு ஆசீர்வாதமாயிராமல், ஆபத்தாயிருக்கும். திரளான தண்ணீர் மனுஷருக்கு ஜீவனைக் கொடுப்பதற்கு பதிலாக, மனுஷருடைய ஜீவனை அழித்துப்போடும். 

பாவிகள்மீது தேவனுடைய நியாயத்தீர்ப்பு வருகிறது. அவருடைய நியாயத்தீர்ப்புக்கு தப்பிப்பது  பாவிகளுக்கு இயலாத காரியம்.  கர்த்தர் செய்ய நினைக்கிற காரியம்  ஒருபோதும் தடைபடாது. 

பூமியின்மீது மழையை வருவிப்பதற்காக தேவன் வானத்தில் மேகத்தைச் சிருஷ்டித்திருக்கிறார். (யோபு 38:9, 22-30). இதற்கு முன்பாகவும், பூமியில் மழை பெய்தது. ஆயினும் இந்த மழை பூமியின்மேல் பெய்த பெரு மழையாகும். லூசிபரின் காலத்திலும், மழை பெய்ததாக சிலர் வியாக்கியானம் கூறுகிறார்கள் (ஏசா 14:12-14).

நாற்பதுநாள் இரவும் பகலும்  பூமியின்மேல் பெருமழை பெய்தது.  பரிசுத்தவேதாகமத்தில்  ஒரு சில முக்கியமான சம்பவங்கள்   ""நாற்பதுநாள்'' நடைபெற்றிருக்கிறது.  அதன் விவரம் வருமாறு : 

	1. நோவாவின் ஜலப்பிரளயம்  (ஆதி 7:4, 12,17; ஆதி  8:6)

	2. யாக்கோபின் மரணம் (ஆதி 50:3)

	3. பர்வதத்தில் மோசே (யாத் 24:18)

	4. பர்வதத்தில்   மறுபடியும்   மோசே  (யாத் 34:28; உபா 10:10)

	5. கானானை வேவுபார்த்த வேவுகாரர்கள். (எண் 13:25; எண் 14:34)

	6. மோசேயின்  உபவாசம்   (உபா  9:18;      உபா 9: 9-11)

	7. எலியா  ஓரேப்  என்னும்  தேவனுடைய பர்வதத்தில் நடந்துபோன காலம்.  (1இராஜா 19:8)

	8. எசேக்கியேல் வலதுபக்கமாய் ஒருக்களித்து படுத்த காலம்.           (எசே 4:6)

	9. நினிவேயின் நியாயத்தீர்ப்பு   (யோனா 3:4)

	10. கிறிஸ்துவின் உபவாசம். (மத் 4:2)

	11. உயிர்த்தெழுந்த  பின்பு   கிறிஸ்துவின் ஊழியக்காலம். (அப் 1:3)

கர்த்தர் கதவை  அடைக்கிறார்

ஆதி 7:13#16



ஆதி 7:13. அன்றையதினமே நோவாவும், நோவாவின் குமாரராகிய சேமும் காமும் யாப்பேத்தும், அவர்களுடனேகூட நோவாவின் மனைவியும், அவன் குமாரரின் மூன்று மனைவிகளும், பேழைக்குள் பிரவேசித்தார்கள்.

ஆதி 7:14. அவர்களோடு ஜாதிஜாதியான சகலவிதக் காட்டு மிருகங்களும், ஜாதிஜாதியான சகலவித நாட்டு மிருகங்களும், பூமியின்மேல் ஊருகிற ஜாதிஜாதியான சகலவித ஊரும் பிராணிகளும், ஜாதிஜாதியான சகலவிதப் பறவைகளும், பலவிதமான சிறகுகளுள்ள சகலவிதப் பட்சிகளும் பிரவேசித்தன.

ஆதி 7:15. இப்படியே ஜீவசுவாசமுள்ள மாம்ச ஜந்துக்களெல்லாம் ஜோடுஜோடாக நோவாவிடத்தில் பேழைக்குள் பிரவேசித்தன.

ஆதி 7:16. தேவன் அவனுக்குக் கட்டளையிட்டபடியே, ஆணும் பெண்ணுமாக சகலவித மாம்சஜந்துக்களும் உள்ளே பிரவேசித்தன; அப்பொழுது கர்த்தர் அவனை உள்ளே விட்டு கதவை அடைத்தார்.

நோவா  பேழைக்குள் பிரவேசிக்கும்போது நடைபெற்ற சம்பவம் இந்த வசனப்பகுதியில் மறுபடியுமாக சொல்லப்பட்டிருக்கிறது.  நோவாவோடுகூட அவருடைய வீட்டாரும், சகலவித  ஜீவஜந்துக்களும் பேழைக்குள் பிரவேசிக்கிறார்கள். கர்த்தர்  பேழைக்குள் பிரவேசித்த நோவாவின் வீட்டாரையும்,  ஜீவஜந்துக்களையும் மாத்திரமே   பாதுகாக்கிறார்.  இவை  அழிவுக்கு தப்பிக்கிறது.

நோவாவின் விசுவாசத்தையும், அவருடைய கீழ்ப்படிதலையும் கர்த்தர் கனம்பண்ணுகிறார்.  அதன் நிமித்தமாகவே, நோவா  பேழைக்குள் பிரவேசித்தபோது நடைபெற்ற சம்பவம்,  இங்கு மறுபடியும்  சொல்லப்பட்டிருக்கிறது.   

அன்றையதினமே நோவாவும், நோவாவின் குமாரராகிய சேமும் காமும் யாப்பேத்தும், அவர்களுடனேகூட  நோவாவின் மனைவியும், அவன் குமாரரின் மூன்று மனைவிகளும், பேழைக்குள் பிரவேசிக்கிறார்கள்.

அவர்களோடு ஜாதிஜாதியான சகலவிதக் காட்டு மிருகங்களும், ஜாதிஜாதியான சகலவித நாட்டு மிருகங்களும், பூமியின்மேல் ஊருகிற ஜாதிஜாதியான சகலவித ஊரும் பிராணிகளும், ஜாதிஜாதியான சகலவிதப் பறவைகளும், பலவிதமான சிறகுகளுள்ள சகலவிதப் பட்சிகளும் பிரவேசிக்கின்றன.

இப்படியே ஜீவசுவாசமுள்ள மாம்ச ஜந்துக்களெல்லாம் ஜோடுஜோடாக நோவாவிடத்தில் பேழைக்குள் பிரவேசிக்கின்றன.

தேவன் நோவாவுக்குக் கட்டளையிட்டபடியே, ஆணும் பெண்ணுமாக சகலவித மாம்சஜந்துக்களும் உள்ளே பிரவேசிக்கின்றன (ஆதி 7:13#16).

பேழைக்குள் பிரவேசித்த ஜீவராசிகள்  மூலமாக  தேவன்  புதிய சிருஷ்டிப்பை உண்டுபண்ணுகிறார். அவற்றின் ஜீவன் பாதுகாக்கப்படுகிறது. இதன்  மூலமாக புதிய ஜீவன் உண்டாகிறது.  பேழைக்குள் நோவாவும்,  அவருடைய வீட்டாரும்,  சகல ஜீவஜந்துக்களும் பிரவேசிக்கிறார்கள்.  அப்பொழுது கர்த்தர் நோவாவை  பேழைக்குள்ளே விட்டு,  பேழையின் கதவை அடைக்கிறார் (ஆதி 7:16). 

நோவா கர்த்தருக்கு தொடர்ந்து கீழ்ப்படிகிறார்.  ஆகையினால் கர்த்தரும் நோவாவை  தொடர்ந்து பாதுகாத்து பராமரிக்கிறார்.  நோவா  பேழைக்குள் பிரவேசித்த பின்பு, அந்தப் பேழையின்  கதவை நோவா அடைக்கவில்லை.  நோவாவுக்கு பதிலாக, கர்த்தரே   நோவாவை பேழைக்குள்ளே விட்டு,      கதவை அடைக்கிறார். 

நோவா பேழைக்குள் பாதுகாப்பாக பிரவேசிக்கவேண்டும்.  அவரை  பேழையிலே பாதுகாக்கவேண்டும் என்பது கர்த்தருடைய திட்டம். பேழைக்குள் பிரவேசித்த  நோவாவையும்,  அவருடைய வீட்டாரையும் தவிர  வேறு யாரும் பேழைக்குள்ளே    பிரவேசிக்கக்கூடாதபடிக்கு,  கர்த்தர்  பேழையின் கதவை அடைக்கிறார்.  

இதுவரையிலும் பேழையின் கதவு  திறந்தே இருந்தது. அது கடந்த ஏழுநாட்களாக திறந்திருந்தது. அந்த ஏழுநாட்களும் கர்த்தருடைய கிருபையின் நாட்களாகும். அந்த நாட்களில் மனுஷர்  தங்கள் பாவங்களுக்கு மனந்திரும்பி,  கர்த்தருடைய வார்த்தைக்கு கீழ்ப்படிந்து,  பேழைக்குள் பிரவேசித்திருக்கலாம். கர்த்தர் ஏழுநாட்களாக அவர்கள் எல்லோரையும்  பேழைக்குள் பிரவேசிக்குமாறு வரவேற்றார்.   ஆனால் இப்போதோ கர்த்தர் நியமித்த  ஏழுநாள் அவகாசம் முடிவு பெறுகிறது. கர்த்தர் பேழையின் கதவை அடைத்துவிடுகிறார்.  இனிமேல் வேறு யாரும் பேழைக்குள் பிரவேசிக்க முடியாது.

நோவா பேழைக்குள் பாதுகாக்கப்படுகிறார். நோவா கர்த்தருடைய வார்த்தைக்கு கீழ்ப்படிந்ததுபோல,  விசுவாசிகளாகிய நாமும்  சுவிசேஷத்தின் அழைப்புக்கு கீழ்ப்படியவேண்டும்.  நாம்  நம்முடைய கர்த்தராகிய இயேசுகிறிஸ்துவை விசுவாசிக்கவேண்டும். கர்த்தர் நமக்கு நியமித்து வைத்திருக்கிற இரட்சிப்பின் பாதையில் நடந்து வரவேண்டும்.

நோவா பேழைக்குள் பிரவேசித்தபோது, அவர் தன்னுடைய வீட்டையும், நிலத்தையும் விட்டு விட்டு,  பேழைக்குள் பிரவேசித்தார்.  நோவாவைப்போலவே  நாம்  கர்த்தராகிய இயேசுகிறிஸ்துவினிடத்தில் வரும்போது,   நம்முடைய சுயநீதியையும்,  உலகப்பிரகாரமான  ஆசைகளையும்  விட்டு விட்டு இயேசுகிறிஸ்துவைப் பற்றிக்கொள்ளவேண்டும்.  உலகசிநேகம் தேவனுக்கு விரோதமான பகை. நாம் உலகத்தின்மீதும் ஆசைப்பட்டு, இயேசு கிறிஸ்துவின்மீதும் விசுவாசமாயிருப்பது என்பது இயலாத காரியம். 

நாம் இயேசுகிறிஸ்துவோடு கூடயிருக்கும்போது,  நம்மிடத்தில்  மாம்சப்பிரகாரமான காரியங்களும்,  உலகப்பிரகாரமான காரியங்களும் இருக்குமென்றால்,  நம்மால்  இயேசுகிறிஸ்துவை முழுஇருதயத்தோடு  நேசிக்க முடியாது.  உலகப்பிரகாரமான காரியங்கள் இயேசுகிறிஸ்துவுக்கு போட்டியாக நமக்குள்ளே எழும்பும்.  

வெளிஉலகத்தோடு  ஒப்பிட்டுப் பார்க்கும்போது,  நோவா செய்த பேழை  அளவில் சிறியதாகயிருக்கிறது. பேழைக்குள்ளே அடிப்படை வசதிகளை தவிர  ஆடம்பர வசதி எதுவும் இருக்காது.  ஆனாலும் பேழைக்குள்ளே இருக்கிற  நோவா சிறிது காலத்திற்கு, பேழைக்குள்ளே காணப்படுகிற வசதி குறைவுகளை சகித்துக்கொள்ளவேண்டும். 

கர்த்தருக்கு சித்தமான நாளிலே   நோவா பேழையிலிருந்து வெளியே அழைத்து வரப்படுவார். நோவாவுக்கு  பழையவையெல்லாம் ஒழிந்துபோகும்.  அவருக்கு எல்லாம் புதிதாயிருக்கும்.  புதிய உலகத்திற்கு  தேவையான ஜீவன்கள் எல்லாம் பேழைக்குள் பாதுகாப்பாகயிருக்கிறது.  நோவா  பேழைக்குள் இருக்கும் காலம் வரையிலும் தன்னைத்தான் வெறுத்து, வரப்போகிற  விடுதலையின் நாளை ஆவலோடு எதிர்பார்த்து காத்திருக்கவேண்டும். 

 இயேசுகிறிஸ்துவைப் பின்பற்றுகிறவர்கள் தங்களைத் தாங்களே வெறுத்து,  இயேசுகிறிஸ்துவின் சிலுவையை சுமக்கவேண்டும். அவருடைய அடிச்சுவடுகளை பின்பற்றவேண்டும்.

நோவா  பேழைக்குள் பிரவேசித்தபோது,  அவரோடுகூட அவருடைய வீட்டாரும், ஜாதிஜாதியான  ஜீவஜந்துக்களும் பேழைக்குள் பிரவேசித்தார்கள்.  நாமும், நம்முடைய பேழையாகிய  இயேசுகிறிஸ்துவினிடத்தில் வரும்போது, நம்மோடுகூட நமக்கு அறிமுகமானவர்கள் எல்லோரையும்   கிறிஸ்துவினிடத்தில் அழைத்து வரவேண்டும். 

புறஜாதி ஜனங்கள் விசுவாசிகளாகிய நம்மை நோக்கிப் பார்ப்பார்கள்.  நம்முடைய ஜீவியம்  கிறிஸ்துவுக்கு பிரியமானதாகவும், அவருக்கு மகிமையைக் கொடுக்கக்கூடியதாகவும் இருக்கவேண்டும். அப்போது திரளான ஜனங்கள்   நம்மோடுகூட  கிறிஸ்துவினிடத்தில் வருவார்கள்.  தம்மிடத்தில் வருகிற யாரையும்  கிறிஸ்துவானவர் புறம்பே தள்ளமாட்டார்.  கிறிஸ்துவாகிய பேழையிலே  எத்தனைபேர் பிரவேசித்தாலும், அத்தனைபேருக்கும் அங்கே இடமுண்டு. 

நாம் விசுவாசத்தினால் கிறிஸ்து என்னும் பேழையில் பிரவேசிக்கும்போது,  கர்த்தர் பேழையின் கதவை  அடைத்ததுபோல, தேவனுடைய வல்லமை நம்மை கிறிஸ்துவுக்குள் தங்கியிருக்க வைக்கும்

""கடைசிக்காலத்திலே வெளிப்பட ஆயத்தமாக்கப்பட்டிருக்கிற இரட்சிப்புக்கு ஏதுவாக விசுவாசத்தைக் கொண்டு தேவனுடைய பலத்தினாலே காக்கப்பட்டிருக்கிற உங்களுக்கு அந்தச் சுதந்தரம் பரலோகத்தில் வைக்கப்பட்டிருக்கிறது'' (1பேது 1:5).

ஜலப்பிரளயம் 

ஆதி 7:17#20



ஆதி 7:17. ஜலப்பிரளயம் நாற்பது நாள் பூமியின்மேல் உண்டானபோது, ஜலம் பெருகி, பேழையைக் கிளம்பப்பண்ணிற்று; அது பூமிக்குமேல் மிதந்தது.

ஆதி 7:18. ஜலம் பெருவெள்ளமாகி, பூமியின் மேல் மிகவும் பெருகிற்று; பேழையானது ஜலத்தின்மேல் மிதந்துகொண்டிருந்தது. 

ஆதி 7:19. ஜலம் பூமியின்மேல் மிகவும் அதிகமாய்ப் பெருகினதினால், வானத்தின்கீழ் எங்குமுள்ள உயர்ந்த மலைகளெல்லாம் மூடப்பட்டன.

ஆதி 7:20. மூடப்பட்ட மலைகளுக்கு மேலாய்ப் பதினைந்துமுழ உயரத்திற்கு ஜலம் பெருகிற்று.

ஜலப்பிரளயம் நாற்பதுநாள் பூமியின்மேல் உண்டாயிற்று.  பூமியிலுள்ள ஜனங்கள் எல்லோரும் பாவிகளாயும், துன்மார்க்கராயும் இருக்கிறார்கள்.       அவர்கள் தங்கள் பாவங்களுக்கு மனந்திரும்பவில்லையென்றால்,  பூமியின்மீது  பெருமழை பெய்து  ஜலப்பிரளயம்  உண்டாகி,  அவர்களை நிக்கிரகம்பண்ணும் என்று  நோவா எச்சரித்தார்.  ஆனால் அவர்களோ  ஜலப்பிரளயம் வரும் என்று நம்பவில்லை.

பாவிகள் தங்கள்மீது நியாயத்தீர்ப்பு வரும் என்று நம்பாவிட்டாலும்,  தேவனுடைய நியாயத்தீர்ப்பு நிச்சயமாகவே அவர்கள்மேல் வரும். அதுபோலவே ஜலப்பிரளயம் வருமென்று  அவர்கள் நம்பாவிட்டாலும்,  அது நாற்பதுநாள் பூமியின்மேல் உண்டாயிற்று.  பூமியிலே ஜலம் பெருகிற்று. அது பேழையைக் கிளம்பப்பண்ணிற்று.  பேழை பூமிக்குமேல் மிதக்கிறது (ஆதி 7:17).

ஜனங்கள் மனந்திரும்புவதற்கு       கர்த்தர்  ஏழுநாள் அவகாசம் கொடுத்தார்.  ஆனால் அவர்களோ தேவனுடைய கிருபையை அசட்டைபண்ணினார்கள்.  இதனால் தேவனுடைய நியாயத்தீர்ப்பு அவர்கள்மீது வருகிறது. கர்த்தருடைய வார்த்தைக்கு செவிகொடுக்காத ஜனங்கள் இருதயத்தைக் கடினப்படுத்துகிறார்கள்.  தாங்கள் பாவம் செய்தாலும்,  தேவன் தங்களை தண்டிக்கமாட்டார் என்று பாவிகள் நினைக்கிறார்கள்.

ஜலப்பிரளயம்  நாற்பதுநாள் பூமியின்மேல் உண்டானபோது, ஜலம் பெருகுகிறது.  ஜலம் பெருவெள்ளமாகி பூமியின்மேல் மிகவும் பெருகிற்று. ஜலம் பூமியின்மேல் மிகவும் அதிகமாய் பெருகினதினால், வானத்தின் கீழ் எங்குமுள்ள உயர்ந்த மலைகளெல்லாம் மூடப்படுகிறது. பூமியிலே தண்ணீரின் அளவு அதிகரிக்கிறது. திரளான தண்ணீர் பூமியை மூடுவதினால், பூமியிலுள்ள ஜீவஜந்துக்கள் எல்லாம் செத்துப்போகிறது.

ஜலம் உயர்ந்த மலைகளையெல்லாம்  மூடுகிறது. மூடப்பட்ட மலைகளுக்கு  மேலாய்ப் பதினைந்துமுழ உயரத்திற்கு     ஜலம் பெருகிற்று. அப்பொழுது மாம்சஜந்துக்களாகிய பறவைகளும், நாட்டு மிருகங்களும், காட்டு மிருகங்களும், பூமியின்மேல் ஊரும் பிராணிகள் யாவும், எல்லா நரஜீவன்களும், பூமியின்மேல் சஞ்சரிக்கிறவைகள் யாவும் மாண்டு போகிறது.

தேவனுடைய நியாயத்தீர்ப்பு மனுஷர்மீது வரும்போது,  மனுஷரால்  அவருடைய நியாயத்தீர்ப்புக்கு தப்பித்து எங்கும் ஓடி ஒளிந்துகொள்ள முடியாது.  மனுஷரால்  பூமிக்கு ஆழத்திலும் மறைவிடத்தை தேடமுடியாது. பர்வதங்களுக்கு உயரத்திலும் மனுஷரால் கூடு கட்ட முடியாது.  மனந்திரும்பாத பாவிகளை  தேவன் தேடிக்கண்டுபிடித்து, அவர்களை தம்முடைய  நீதியான நியாயத்தீர்ப்புக்குட்படுத்துவார். 

""கன்மலை வெடிப்புகளில் வாசம்பண்ணி, மேடுகளின் உச்சியைப் பிடித்திருக்கிறவனே உன்னால் உன் பயங்கரமும் உன் இருதயத்தின் அகந்தையும் உன்னை மோசம்போக்கிற்று; நீ கழுகைப்போல் உயரத்தில் உன் கூட்டைக் கட்டினாலும் அங்கேயிருந்து உன்னை விழப்பண்ணுவேன் என்று கர்த்தர் சொல்லுகிறார்'' (எரே 49:16). 

""கன்மலை வெடிப்புகளாகிய உன் உயர்ந்த ஸ்தானத்திலே குடியிருந்து, என்னைத் தரையிலே விழத்தள்ளுகிறவன் யார் என்று உன் இருதயத்தில் சொல்லுகிறவனே, உன் இருதயத்தின் அகந்தை உன்னை மோசம்போக்குகிறது''  (ஒப 3).

""நீ கழுகைப்போல உயரப்போனாலும், நீ நட்சத்திரங்களுக்குள்ளே உன்கூட்டைக் கட்டினாலும், அவ்விடத்தி-ருந்தும்     உன்னை விழத்தள்ளுவேன் என்று        கர்த்தர் சொல்லுகிறார்'' (ஒப 4). 

நோவா உண்டாக்கின பேழை, அவருக்கும்  அவருடைய வீட்டாருக்கும்,  அவர்களோடுகூட  பேழைக்குள் பிரவேசித்த ஜீவஜந்துக்களுக்கும் அடைக்கல பட்டணத்தைப்போல இருக்கிறது.  பூமியின்மேல் ஜலம் பெருகியபோது அது  பேழையை கிளம்பப்பண்ணிற்று. பேழை பூமிக்கு மேல் மிதக்கிறது. பேழையானது ஜலத்தின்மேல் மிதந்துகொண்டிருக்கிறது.

பேழைக்கு கீழே தண்ணீர் இருக்கிறது.  தண்ணீருக்கு மேலே பேழை மிதக்கிறது.  ஜலப்பிரளயம் எவ்வளவு அதிகரித்தாலும்,  ஜலம்  எவ்வளவு பெருவெள்ளமானாலும்,  பேழையானது  ஜலத்திற்கு மேலே மிதக்கும்.  ஜலத்தின் உயரம் அதிகரிக்க அதிகரிக்க, பேழையும்  அதன் உயரத்திலே மிதக்கிறது.  பேழை பரலோகத்தை நோக்கி மேலே எழும்புகிறது.  பரிசுத்தவான்களுக்கு  இந்தப் பூமியிலே பாடுகளும் வேதனைகளும் வந்தாலும், அவர்கள் தங்களுடைய ஆவியிலே பரலோகத்தின் தேவனை நோக்கிப் பார்ப்பார்கள். இந்தப் பூமியிலே அவர்களுடைய சரீரத்திற்கு உபத்திரவம் ஏற்பட்டாலும், அவர்களுடைய ஆவி  பரலோகத்தின் தேவனை நோக்கி உயரே போகும். 

மாம்சஜந்துக்கள் மாண்டன 

ஆதி 7:21#24



ஆதி 7:21. அப்பொழுது மாம்சஜந்துக்களாகிய பறவைகளும், நாட்டு மிருகங்களும், காட்டு மிருகங்களும், பூமியின்மேல் ஊரும் பிராணிகள் யாவும், எல்லா நரஜீவன்களும், பூமியின்மேல் சஞ்சரிக்கிறவைகள் யாவும் மாண்டன.

ஆதி 7:22. வெட்டாந்தரையில் உண்டான எல்லாவற்றிலும் நாசியிலே ஜீவசுவாசமுள்ளவைகள் எல்லாம் மாண்டுபோயின.

ஆதி 7:23.  மனுஷர் முதல், மிருகங்கள், ஊரும் பிராணிகள், ஆகாயத்துப் பறவைகள் பரியந்தமும், பூமியின்மேல் இருந்த உயிருள்ள வஸ்துக்கள் யாவும் அழிந்து, அவைகள் பூமியில் இராதபடிக்கு நிக்கிரகமாயின; நோவாவும் அவனோடே பேழையி-ருந்த உயிர்களும் மாத்திரம் காக்கப்பட்டன.

ஆதி 7:24. ஜலம் பூமியின்மேல் நூற்றைம்பது நாள் மிகவும் பிரவாகித்துக்கொண்டிருந்தது.

ஜலப்பிரளயத்தினால்  பூமியில் பேரழிவு உண்டாயிற்று. மலைகளுக்கு மேலாய் பதினைந்து முழ உயரத்திற்கு ஜலம் பெருகிற்று.  இதனால்  வெட்டாந்தரையில் உண்டான எல்லாவற்றிலும் நாசியிலே ஜீவசுவாசமுள்ளவைகள் எல்லாம் மாண்டுபோயிற்று.

நோவா உண்டாக்கின பேழையிலே, அவரும், அவருடைய வீட்டாரும்,  அவர்களோடுகூட பேழைக்குள் பிரவேசித்த  ஜோடு ஜோடான ஜீவஜந்துக்கள்       மாத்திரமே இருக்கிறது. பேழை ஜலத்தில் மிதக்கும்போது,  பேழைக்குள்ளே இருக்கிற எல்லாம்  மிதக்கின்றன. அவற்றிற்கு  ஜலத்தினால் அழிவு உண்டாகவில்லை. ஆனால் பூமியிலே இருக்கிற எல்லாம் மாண்டுபோகிறது. 

பூமியின்மேல் ஜலம் பெருகினபோது, மாம்சஜந்துக்களாகிய பறவைகளும், நாட்டு மிருகங்களும், காட்டு மிருகங்களும், பூமியின்மேல் ஊரும் பிராணிகள் யாவும், எல்லா நரஜீவன்களும், பூமியின்மேல் சஞ்சரிக்கிறவைகள் யாவும் மாண்டுபோயிற்று. 

""அந்தச் சிருஷ்டியானது சுய இஷ்டத்தினாலே அல்ல, கீழ்ப்படுத்தினவராலேயே மாயைக்குக் கீழ்ப்பட்டிருக்கிறது. ஆகையால் நமக்குத் தெரிந்திருக்கிறபடி, இதுவரைக்கும் சர்வ சிருஷ்டியும் ஏகமாய்த் தவித்துப் பிரசவவேதனைப்படுகிறது'' (ரோம 8:21,22). 

பூமியின்மேல்  ஜலப்பிரளயம் உண்டானபோது,   மனுஷர் முதல், மிருகங்கள், ஊரும் பிராணிகள், ஆகாயத்துப் பறவைகள் பரியந்தமும், பூமியின்மேல் இருந்த உயிருள்ள வஸ்துக்கள் யாவும் அழிந்து, அவைகள் பூமியில் இராதபடிக்கு நிக்கிரகமாயிற்று.  பேழைக்குள்ளே பிரவேசித்த  நோவாவும்,  அவருடைய வீட்டாரும் தவிர  மற்ற  மனுஷர் எல்லோரும் நிக்கிரகமாகிறார்கள்.

பேழைக்குள் பிரவேசியாமல், பூமியின்மேல் நிர்விசாரமாய் ஜீவித்த எல்லோர்மேலும் அழிவு வருகிறது.  ஜலப்பிரளயம் அவர்களை சூழ்ந்துகொள்கிறது. அவர்கள் மனந்திரும்புவதற்கு நியமிக்கப்பட்ட கிருபையின் காலம் முடிந்துபோயிற்று. அவர்கள்  தங்களை  சூழ்ந்திருக்கும் ஜலப்பிரளயத்தை  பரிதாபமாய்ப் பார்க்கிறார்கள்.  

கிருபையின் காலம் முடிந்தபின்பு, பாவிகள் ஜலப்பிரளயத்திற்கு தப்பிக்க  எல்லா முயற்சிகளையும் மேற்கொள்கிறார்கள்.  மனுஷருடைய முயற்சிகளெல்லாம் வீணாய்ப்போயிற்று. நம்முடைய சுயநீதியினால் நாம் இரட்சிக்கப்படுவதற்கு வாய்ப்பே  இல்லை.  இயேசுகிறிஸ்துவின் இரத்தமல்லாமல் மனுக்குலத்திற்கு வேறு எதன் மூலமாகவும் இரட்சிப்பு இல்லை. 

நியாயத்தீர்ப்பு நாளின்போது,  கிறிஸ்துவாகிய  பேழையிலே அடைக்கலம் பெற்றிருப்பவர்கள் மாத்திரமே, நியாயத்தீர்ப்புக்கு தப்பிப்பார்கள்.  மற்றவர்கள் எல்லோரும் தேவனுடைய நீதியான நியாயத்தீர்ப்பினால் நிக்கிரகமாவார்கள்.

யோபுவின் சரித்திரத்திலே, எலிப்பாஸ் நிர்விசாரமாய் ஜீவிக்கிற ஜனங்களுக்கு, நோவாவின் சரித்திரத்தை  நினைவுபடுத்தி சொல்லுகிறார். 

""அக்கிரம மாந்தர் பூர்வத்தில் நடந்த மார்க்கத்தைக் கவனித்துப் பார்த்தீரோ? காலம் வருமுன்னே அவர்கள் வாடிப்போனார்கள்; அவர்களுடைய அஸ்திபாரத்தின்மேல் வெள்ளம் புரண்டது'' (யோபு 22:15,16). 

ஜலப்பிரளயத்திலே பூமியின்       மேலிருந்த ஜீவஜந்துக்களெல்லாம் நிக்கிரகமானபோது,  நோவாவும்  அவரோடே  பேழையிலிருந்த உயிர்களும் மாத்திரம் காக்கப்படுகிறது. நோவாவுக்கு வலதுபுறத்திலே ஆயிரம்பேரும் அவருக்கு இடதுபுறத்திலே பதினாயிரம்பேரும்  நிக்கிரகமாகிறார்கள். ஆனால் நோவாவோ தேவனுடைய கிருபைக்கும் இரக்கத்திற்கும் எடுத்துக்காட்டாக ஜீவனோடிருக்கிறார்.

மனுஷரை நிக்கிரகம்பண்ணவேண்டும் என்பது தேவனுடைய விருப்பமல்ல.       தேவன்  பாவத்தை வெறுக்கிறார். அதே தேவன் பாவிகளை சிநேகிக்கிறார்.      பாவிகள்  தங்கள் பாவங்களுக்கு மனந்திரும்பவேண்டுமென்று  தேவன் எதிர்பார்க்கிறார்.  தேவன்  பாவிகளை  உடனே அழித்துப்போடாமல், அவர்கள் மனந்திரும்புவதற்காக  அவர்களுக்கு  கிருபையின் காலத்தை நியமித்து,  பொறுமையோடு காத்திருக்கிறார். தேவனுடைய பொறுமை   நீடியபொறுமையாயிருக்கிறது.  கர்த்தருடைய பொறுமையை அசட்டைபண்ணுகிறவர்கள்  நிக்கிரகமாவார்கள். 

நோவா கிருபையின் காலத்திலே  ஜனங்களுக்கு கர்த்தருடைய எச்சரிப்பின் வார்த்தைகளை பிரசங்கம்பண்ணினார்.  நோவா  துன்மார்க்கமாய் ஜீவிக்கிற ஜனங்களுக்காக  கர்த்தருடைய சமுகத்திலே பரிந்து பேசி ஜெபம்பண்ணினார். பாவிகள் மனந்திரும்பியிருந்தால்,  அவர்கள் தேவனுடைய கோபத்திற்கு தப்பித்திருக்கலாம். ஆனால் அவர்களோ  தங்கள் பாவங்களுக்கு மனந்திரும்பாமல்,  தங்கள் இருதயங்களைக் கடினப்படுத்தினார்கள். 

நோவா ஜனங்களுக்காக ஜெபம்பண்ணினாலும், அவர்கள் தங்கள் பாவங்களுக்கு  மனந்திரும்பாதே போனார்கள். நோவாவின் ஜெபம் அவருக்கும்,  அவருடைய குடும்பத்தாருக்கும், கர்த்தருடைய கிருபையையும் இரக்கத்தையும் கொடுத்திருக்கிறது. நோவா ஏறெடுத்த ஜெபத்தினால் அவர் தன் ஆத்துமாவை மாத்திரமே காத்துக்கொண்டார். 

""அப்பொழுது நோவா தானியேல் யோபு ஆகிய இம்மூன்று புருஷரும் அதின் நடுவில் இருந்தாலும், அவர்கள் தங்கள் நீதியினால் தங்கள் ஆத்துமாக்களைமாத்திரம் தப்புவிப்பார்கள் என்று கர்த்தராகிய ஆண்டவர் சொல்லுகிறார்'' (எசே 14:14). 

ஜலம் பூமியின்மேல் நூற்றைம்பது      நாள் மிகவும் பிரவாகித்துக் கொண்டிருக்கிறது. பூமியின்மேல் இருந்த வஸ்துக்கள் யாவும் மாண்டுபோயிற்று. நோவா உயிரோடிருக்கிறார்.  கர்த்தர் தனக்கு கொடுத்த ஊழியத்தை நோவா உண்மையாய்ச் செய்தார்.  நோவாவும்,  அவருடைய வீட்டாரும் தவிர, மற்ற      மனுஷர் எல்லோரும் மடிந்துபோனாலும், நோவா தன்னுடைய ஊழியத்தை நிறைவேற்றியிருக்கிறார். 

இரட்சிப்பு கர்த்தருடையது.  கர்த்தருடைய சித்தமில்லாமல் யாராலும் இரட்சிக்கப்பட முடியாது.  அதே சமயத்தில்  பாவிகளும்  தங்களுடைய பாவங்களுக்கு மனந்திரும்பினால் மாத்திரமே அவர்களுக்கு இரட்சிப்பு உண்டாகும். எல்லோரும் இரட்சிக்கப்படவேண்டும் என்பது  கர்த்தருடைய விருப்பம். அதே வேளையில்  தாங்கள் இரட்சிக்கப்படவேண்டுமா என்பதை  மனுஷரே தீர்மானம்பண்ணவேண்டும்.

